Perm (Stad)

**Perm** (Пермь) ass d'Haaptstad vun der Regioun Perm a Russland. Si läit westlech kuerz virum Ural, um Floss Kama souwéi un der Transsibirescher Eisebunn. Et huet bal eng Millioun Awunner.

## Geschicht
De Wassili Tatischtschew, dee vum Zar Péiter de Groussen geschéckt gouf fir Uralgéigend z'entwéckelen, huet Perm 1723 gegrënnt, gradewéi och eng aner Grousstad an där Géigend, Jekaterinburg. D'Gebitt vu Perm huet sech ugebueden, well do Kofferäerz fonnt gouf an et eng gënschteg Lag huet fir den Export vu Wueren.

Den Numm kënnt aus der Finnescher oder Wepsescher Sprooch a bezeechent ursprénglech de ganze Landstreech als "Perämaa", wat "Fäert Land" bedeit. Well de Geolog Murchison an der Permer Regioun als éischte Gestengsschichten aus der leschter Period vum Äerdaltertum fonnt huet, huet en déi Period och "Perm" genannt.

1780 krut Perm d'Stadrecht a gouf ee Joer drop d'Haaptstad vum spéidere Gouvernement Perm.

Perm huet sech duerno gutt entwéckelt, zënter Enn vum 18. Jh. als Haaptsëtz vum uralesche Biergbau an zënter Mëtt vum 19. Jh. als bedeitensten Handelszentrum vum Ural. Dat gouf méiglech wéinst der gudder Verkéiersinfrastruktur, mat der Schëfffaart iwwer d'Kama, der Lag op der éischter grousser West-Ost-Achs, dem Sibireschen Trakt, a spéider als Gare vun der Eisebunnsverbindung tëscht dem Westen an dem Osten. Sou gouf Perm als Paart an den Ural an a Sibirien bezeechent.

Am 20. Jh. huet Perm sech zu engem Industriezentrum entwéckelt, virun allem vun der Schwéierindustrie.

Nom Ausbroch vum russesche Biergerkrich hunn déi béid Säiten no Perm geglëscht wéinst senge Munitiounsfabrécken. De 25. Dezember 1918 huet d'sibiresch Wäiss Arméi Perm eruewert, mä den 1. Juli 1919 gouf d'Stad vun der bolschewistescher Rouder Arméi zeréckeruewert.

Nodeems 1938 d'Nopeschstad Molotow als neie Staddeel Motowilicha dozoukoum, huet déi ganz Stad sech tëscht 1940 an 1957 *Molotow* genannt (*Молотов*, nom Wjatscheslaw Molotow).

Am Zweete Weltkrich war d'Stad e wichtegen Zentrum fir d'Artillerieproduktioun. Och herno waren d'Rëschtungsbetriber weider wichteg, sou datt Perm wärend dem ganze Kale Krich bis 1991 eng fir Auslänner verbuede Stad war. De Passage mat der Transsibirescher Eisebunn war awer méiglech.

Nom Enn vun der Sowjetunioun ass Perm relativ gutt duerch d'1990er Jore komm, a konnt seng Positioun als Industriezentrum souguer liicht ausbauen. D'Bevëlkerungszuel war zwar vun 1989 bis 2009 réckleefeg (vun 1.090.944 erof op 985.794), mä huet duerno nees zougeholl an ass rëm iwwer eng Millioun geklommen (2016 louch se bei 1.041.876).

## Stadbezierker (Rajonen)
D'Stad ass administrativ a siwe Bezierker ënnerdeelt.

## Ekonomie
Perm ass haut e wichtegen Industriezentrum, dee méi produzéiert wéi aner souguer méi grouss Stied am Ural, wéi Jekaterinburg, Tscheljabinsk an Ufa. Haaptberäicher si Fligerturbinen (Perm Engine an Awiadwigatel), Pëtrol a Gas Raffinerien (Lukoil), Maschinnebau, Motorseeën, Chimie, Holzveraarbechtung (och fir Pabeier), elektresch Kabelen (KamKabel) an Elektronik. Um Gebitt vu Perm läit och d'hydroelektresch Zentral vun der Kama (Камская ГЭС).

## Fotosalbum vun der Stad

Fichier:Perm Russia.jpg|Himmelfaartskierch
Fichier:Пермь.Свято-Троицкий кафедральный собор16.jpg|Dräifaltegkeetskathedral
Fichier:Красавинский мост.jpg|Krasawinski-Bréck iwwer d'Kama
Fichier:Kama (Perm).jpg|Floss Kama
Fichier:Пермские ворота.jpg|Paart vu Perm
Fichier:Памятник героям фронта и тыла (Пермь).jpg|Monument fir d'Helde vun der Front a vum Hannerland
Fichier:Паровоз 9П (Пермь).jpg|Historesch Damplokomotiv "9P"
Fichier:Perm Fligermonument.jpg|Fligermonument
Fichier:Счастье не за горами.jpg|Buschtaweninstallatioun "D'Gléck läit net hanner de Bierger" um Kama-Uwänner
Fichier:Perm museum.jpg|Staatlech Konschtgalerie (fréier Verklärungskathedral)
Fichier:Perm Opera and Ballet Theatre, 2007.jpg|Akadeemeschen Operen- a Balletttheater
Fichier:Пермский академический театр «Театр», 2009.jpg|Akadeemeschen Dramatheater
Fichier:Perm II Railway Station.jpg|Gare Perm II
Fichier:Gribushin House (Perm, 2008).jpg|Gribuschin-Haus, dat de Pasternak fir säin Dokter Jiwago inspiréiert huet
Fichier:Башня смерти (Пермь).jpg|Administratiivt Gebai vum Doudestuerm
Fichier:Perm ul. Lenina.jpg|Lenin-Strooss


## Um Spaweck

* Offiziell Säit vun der Stad